[pic] | KOMISIJA EVROPSKIH SKUPNOSTI |

Bruselj, 9.1.2006

KOM(2005) 712 konč.

PRIPOROČILO KOMISIJE SVETU

o uporabi Sklepa Sveta o pooblastitvi Združenega Kraljestva, da dovoli organom otoka Man uporabo sistema posebnih uvoznih dovoljenj za ovčje, goveje in telečje meso

Predlog

ODLOČBA SVETA

o podaljšanju obdobja uporabe Sklepa 82/530/EGS o pooblastitvi Združenega kraljestva, da dovoli organom otoka Man uporabo sistema posebnih uvoznih dovoljenj za ovčje, goveje in telečje meso

(predložila Komisija)

PRIPOROČILO KOMISIJE SVETU

o uporabi Sklepa Sveta o pooblastitvi Združenega Kraljestva, da dovoli organom otoka Man uporabo sistema posebnih uvoznih dovoljenj za ovčje, goveje in telečje meso

Uvod

To poročilo je sestavljeno v skladu s členom 2 Sklepa Sveta 82/530/EGS[1]. Ta sklep pooblašča Združeno kraljestvo, da dovoli vladi otoka Man uporabo sistema posebnih uvoznih dovoljenj za proizvode iz sektorjev ovčjega, govejega in telečjega mesa. Ta sistem se uporablja tako, da se zagotovi enakost pri obravnavi vseh proizvodov iz kateregakoli vira in za vse uvoznike ali izvoznike mesa, ob kar največji možni ohranitvi tradicionalnih vzorcev trgovine ter upoštevanju pravil Skupnosti o zdravju živali.

Osnovni pravni okvir

Otok Man, ki leži v Irskem morju, ni del Združenega kraljestva, temveč je pridruženo območje Britanske krone z notranjo samoupravo. Otok Man ni član EU, vendar ima posebnem status, ki je določen v Protokolu 3 Pristopne pogodbe[2]. V okviru tega posebnega statusa otok Man sprejema prosti pretok blaga, vendar ne prispeva k skladom Skupnosti niti jih ne more koristiti. Otok je finančno neodvisen in njegove ukrepe za kmetijstvo financira vlada otoka Man iz lokalnih davkov.

V skladu s Protokolom 3 je Svet sprejel Uredbo (EGS) št. 706/73 z dne 12. marca 1973 o režimu Skupnosti, ki se uporablja za Kanalske otoke in otok Man glede trgovine s kmetijskimi proizvodi[3].

V skladu s členom 1(2) Protokola 3 in Uredbo (EGS) št. 706/73 je Svet v Sklepu 82/530/EGS navedel, da se vladi otoka Man dovoli uporaba posebnega sistema uvoza za ovčje, goveje in telečje meso s poreklom iz tretjih držav in držav članic Skupnosti, da se zaščiti proizvodnja in kmetijski sistem otoka.

Odstopanja za uvoz na otok Man iz zgoraj navedenega sklepa so bile od začetka veljavnosti leta 1982 večkrat začasno podaljšana. Zadnje podaljšanje je določeno v Odločbi Sveta 2000/665/EGS[4]. Vlada otoka Man je dala vlogo za ponovno podaljšanje odstopanja.

Položaj in organizacija kmetijskega trga

Približno 2 % aktivnega prebivalstva otoka Man dela v kmetijstvu. Približno 80 % celotne površine otoka je v kmetijski uporabi. Zemlja ni preveč dobra. Podnebje je milo, vendar vlažno, čeprav obstaja veliko razlik in severna ravnina je bolj suha.

Kmetijstvo je bilo v glavnem večpanožno mešano kmetovanje, vendar se je tekom let kot odziv na trgovinske pritiske razvila večja stopnja specializacije. Kmetijske prakse so večinoma neintenzivne. Na otoku Man obstajajo trije glavni tipi kmetovanja: mesna živinoreja (govedo in ovce), mlekarstvo in žitarice.

Vlada otok Man si je zastavila cilj, da kmetom otoka Man zagotovi enako raven kmetijske podpore, kot jo prejemajo kmetje EU v okviru SKP. Ukrepi podpore niso nujno enaki tistim, ki se izvajajo v Združenem kraljestvu, vendar so namenjeni zagotavljanju podobnih ravni koristi za proizvajalce. Te ukrepe v celoti financira vlada otoka Man. Trenutno obstaja vrsta programov podpore, ki jih je razvila in jih izvaja vlada otoka Man (glej Prilogo 2).

V preteklih petih letih od zadnjega podaljšanja posebnega odstopanja za uvoz se položaj v sektorju živinoreje na otoku ni veliko spremenil. Število ovac in goveda se ne spreminja, posledično je enak trend pri proizvodnji mesa. Stopnje samozadostnosti so zelo visoke: skoraj 200 % pri govedu in 400 % pri ovcah. Med letoma 2003–2004 se je izvoz živih živali v obeh sektorjih podvojil, vendar je količina še zmeraj skromna. Cena proizvajalca se je v istem obdobju v primerjavi s triletnim obdobjem pred tem povprečno povečala za 15 % pri ovcah in 10,5 % pri govedu (glej Prilogo 1).

Kmetje prodajajo svoje proizvode uradno priznanim trgovinskim združenjem. Organizacija, ustanovljena v okviru programa za mesno živinorejo, je Isle of Man Fatstock Marketing Association (FMA). Proizvajalci imajo pogodbe s to organizacijo, ki mora sprejeti vso živino, ki jo pogodbeni proizvajalci ponudijo. FMA je najemnica otoške tovarne mesnih izdelkov, ki je v lasti vlade.

Osnutek kmetijskega zakona otoka Man predvideva, da se lahko domače živali za zakol prodajo samo lokalni klavnici. Zato je klavnica edini dobavitelj mesa na otoku Man. Zdi se, da se ustanavljanje dodatnih predelovalnih objektov omejuje in ne vzpodbuja.

Vlada otoka Man zahteva podaljšanje odstopanja za uvoz, v glavnem zato, da bi imela dovolj časa za izboljšanje učinkovitosti klavnice. Podatki kažejo, da so postali predelovalni objekti v sektorju rdečega mesa pod „zaščito“ odstopanja relativno manj konkurenčni v primerjavi z industrijo v manj zaščitenih okoliščinah.

Maloprodajni sektor trenutno obsega 5 veleblagovnic, od katerih so 4 podružnice verige s sedežem v Združenem kraljestvu, ena pa verige s sedežem na otoku Man. To povzroča določeno stopnjo presežne zmogljivosti in konkurenčnosti med veleblagovnicami. Trenutno obstaja le 14 neodvisnih maloprodajnih mesnic, kar pomeni zmanjšanje v primerjavi z 20 mesnicami v času zadnje vloge za obnovo odstopanja.

Otok Man izvaja odstopanje za uvoz na sledeč način:

1. Prepovedan je uvoz ovčjega mesa.

2. Uvozna kvota za uvoz na otok je 20 % ocenjene notranje porabe govejega in telečjega mesa.

Izvozna pravila, ki jih je uvedla administracija otoka Man, omejujejo izvoz živih živali. Te ovire vključujejo odpravo ali zmanjšanje neposrednih subvencij za kmeta, visoke veterinarske pristojbine, upravne takse in plačila za prevoz s trajektom, ki si jih ni mogoče privoščiti (obratuje le en trajekt).

Ocena trenutnega režima

V sektorju, kjer je proizvodnja dvakrat (govedo in teleta) do štirikrat (ovce) tolikšna kot notranje potrebe po porabi, je želja po omejevanju uvoza razumljiva. Vendar je več nosilcev dejavnosti sporočilo pomanjkanje ponudbe za maloprodajo in pomanjkanje izbire za potrošnike zaradi uvedenih omejitev za uvoz.

Dejstvo, da so maloprodajne cene relativno visoke, medtem ko so cene proizvajalca relativno nizke, kaže na neučinkovitost v sektorju predelave/maloprodaje, verjetno zaradi pomanjkanja konkurence.

Visoka raven samozadostnosti proizvajalcev v sektorju ovčjega, govejega in telečjega mesa na otoku kaže, da se je kmetijska dejavnost na otoku ohranila. Vendar je režim odstopanja za uvoz začasen in ima veliko negativnih strani, kot je že bilo omenjeno.

Pretok blaga med otokom Man in drugimi deli enotnega trga naj bi bilo koristno, zlasti zaradi poslovnih priložnosti in zadovoljstva potrošnikov. To pa se lahko občutno zmanjša zaradi trenutnih praktičnih omejitev pri trgovini. Nadalje se trenutne politike EU in mednarodne politike gibljejo proti tržno pogojenemu kmetijstvu, ne samo da bi bolje zadovoljili potrebe potrošnikov, temveč tudi da bi kmetom omogočili prosto izbiro.

Obstaja tveganje, da se z obstoječim sistemom ne bodo ustvarile dodatne tržne priložnosti za kmete otoka Man (izvoz v EU) in da so lokalni kmetje ujetniki sistema. Pomanjkanje konkurence bi lahko oviralo nujno potrebno prestrukturiranje zadevnih sektorjev. Po drugi strani pa je trenutni režim kmetom otoka Man omogočil ohranitev proizvodnje ovčjega, govejega in telečjega mesa in je prispeval h gospodarstvu otoka.

Sklepi

Kmetijstvo na splošno, zlasti pa živinoreja, sta zelo pomembna za vitalnost in ohranitev podeželja na otoku Man.

Da bi se zagotovila dolgoročna trajnost, se bo moral otok Man prilagoditi trenutnemu razvoju v kmetijskem sektorju EU. Tržna orientiranost je zelo pomemben element nedavnih reform.

Zdi se, da na otoku Man trenutne omejitve za uvoz ovčjega in govejega mesa, skupaj z monopolističnimi nagnjenji v sektorjih predelave in prevoza, vodijo k neučinkovitosti, katere posledica so relativno visoke maloprodajne cene in nizke cene proizvajalcev. To se ne sklada z razvojem EU in dolgoročno verjetno ne bo trajnostno.

Ob skrbnem upoštevanju različnih elementov iz poročila Komisija meni, da posebnega režima ne gre podaljševati v nedogled. Zainteresirane strani iz navedenih sektorjev se morajo truditi, da bi srednjeročno izboljšale konkurenčnost.

Zato Komisija predlaga zadnje podaljšanje trenutnega posebnega začasnega režima za uvoz do 31. decembra 2010, da se omogoči pravilno prestrukturiranje industrije ovčjega in govejega mesa.

Pričakuje se, da bo podaljšanje odstopanja pripomoglo k večji konkurenčnosti sektorja rdečega mesa na otoku Man, da bo v prihodnosti lahko obstal ob konkurenci enotnega trga EU brez dodatnega podaljševanja odstopanja.

Glede na zgoraj navedeno Komisija poziva vlado otoka Man, da sprejme primerne ukrepe v podporo sektorju pri procesu prestrukturiranja.

PRILOGA I

BILANCA ZA OVČJE IN GOVEJE MESO – OTOK MAN

(ocenjene vrednosti – april 2005)

OVCE | enota: | 2000 | 2001 | 2002 | 2003 | 2004 |

Število ovac v juniju | 1 000 glav | 176 | 169 | 171 | 169 | 171 |

Bruto domača proizvodnja | v tonah | 1 417 | 1 401 | 1 291 | 1 419 | 1 362 |

Uvoz „živih živali“ | v tonah | 9 | 9 | 9 | 13 | 14 |

Izvoz „živih živali“ | v tonah | 119 | 114 | 103 | 267 | 234 |

Zakoli | v tonah | 1 308 | 1 297 | 1 197 | 1 165 | 1 141 |

Uvoz „mesa“ | v tonah | 1 | 1 | 1 | 1 | 1 |

Izvoz „mesa“ | v tonah | 962 | 982 | 846 | 832 | 798 |

Poraba | v tonah | 347 | 316 | 353 | 334 | 344 |

Poraba per capita | kg | 4,6 | 4,2 | 4,6 | 4,4 | 4,5 |

Stopnja samozadostnosti | % | 409 | 443 | 366 | 425 | 396 |

Cena – na 100 kg emkt | EUR | 283 | 286 | 281 | 334 | 317 |

GOVEDO | enota: | 2000 | 2001 | 2002 | 2003 | 2004 |

Število goveda v juniju | 1 000 glav | 14 | 14 | 15 | 15 | 16 |

Bruto domača proizvodnja | v tonah | 1 630 | 1 676 | 1 726 | 1 767 | 1 989 |

Uvoz „živih živali“ | v tonah | 59 | 78 | 85 | 114 | 124 |

Izvoz „živih živali“ | v tonah | 86 | 90 | 90 | 180 | 252 |

Zakoli | v tonah | 1 604 | 1 664 | 1 721 | 1 701 | 1 861 |

Uvoz „mesa“ | v tonah | 165 | 204 | 222 | 238 | 196 |

Izvoz „mesa“ | v tonah | 792 | 830 | 828 | 1 074 | 995 |

Poraba | v tonah | 977 | 1 038 | 1 115 | 865 | 1 062 |

Poraba per capita | kg | 12,9 | 13,7 | 14,7 | 11,4 | 14,0 |

Stopnja samozadostnosti | % | 167 | 161 | 155 | 204 | 187 |

Cena – na 100 kg emkt | EUR | 221 | 225 | 226 | 241 | 254 |

Viri: DAFF, Fatstock Marketing Association, Annual Census |

emkt – ekvivalent mase klavnih trupov uvoz živih živali je bil spremenjen v klavno maso po 45 kg na glavo sprememba v eure se preračunava po fiksnem menjalnem tečaju 70p/€. |

PRILOGA II

KRATEK OPIS SHEM SUBVENCIONIRANJA – OTOK MAN

Shema premij za ovce

Iz te sheme se izplačuje podpora za upravičene živali, zaklane v tovarni mesnih izdelkov (klavnici). Plačilo se spreminja glede na razvrstitev trupov po kakovosti, da bi spodbudili dobavitelje k boljšemu odzivanju na potrebe trga. Podporo sestavljata fiksno plačilo za vsako upravičeno žival in spremenljiva premija, ki se izračuna tedensko kot odstotek povprečne tržne cene v Združenem kraljestvu.

Shema za hribovske ovce

Obsega podporo za določeno število ovac za razplod pod naravnimi pogoji na odobrenih hribovskih površinah. Podpora je namenjena povečanju vpliva paše na upravljanje redkih višavskih okolij, poraslih z reso, s pazljivim nadzorom gostote pašne živine, ki mora ostati pod 1 ovco na 2 jutra (0,8 ha).

Shema premij za krave

Iz te sheme se izplačuje podpora za krave, ki dajejo in vzgojijo teleta, primerna za rejo za proizvodnjo govejega mesa. Cilj te sheme je spodbuditi proizvodnjo telet, primernih za rejo za goveje meso, in izključuje molzne pasme. Dodatek se izplača za krave na mejnih območjih.

Shema za govedo po glavi

Iz te sheme se izplačuje podpora za upravičene odrasle živali, zaklane v tovarni mesnih izdelkov. Plačilo se spreminja glede na razvrstitev trupov po kakovosti in glede na sezonskost oskrbe, da bi spodbudili dobavitelje k boljšemu odzivanju na potrebe trga.

OBRAZLOŽITVENI MEMORANDUM

Poročilo Komisije Svetu je sestavljeno v skladu s členom 2 Sklepa Sveta 82/530/EGS in po zahtevku vlade otoka Man za podaljšanje posebnega odstopanja za uvoz. Cilj tega poročila je oceniti vpliv odstopanja za uvoz za sektorja govejega in telečjega mesa na otoku Man ter predlagati nadaljnjo ureditev.

Poročilo ponuja pregled zakonodajnega ozadja in organizacijo kmetijskega trga ter oceno stanja. Po eni strani se je v času odstopanja za uvoz ohranila dejavnost v sektorju ovac in goveda in sektor je ostal pomembna veja gospodarstva na otoku. Po drugi strani pa je vprašljiva učinkovitost in tržna usmerjenost sektorjev, saj v sektorju mesa obstajajo monopolistične težnje, ki vodijo k relativno visokim maloprodajnim cenam in nizkim cenam proizvajalcev. Obstaja sum, da se to ne bo skladalo z razvojem SKP in dolgoročno verjetno ne bo trajnostno.

Zato Komisija meni, da posebnega režima ne gre podaljševati v nedogled. V skladu s tem Komisija predlaga zadnje podaljšanje trenutnega začasnega posebnega režima za uvoz do 31. decembra 2010, da bi omogočili pravilno prestrukturiranje industrije ovčjega in govejega mesa na otoku Man.

Predlog

ODLOČBA SVETA

o podaljšanju obdobja uporabe Sklepa 82/530/EGS o pooblastitvi Združenega kraljestva, da dovoli organom otoka Man uporabo sistema posebnih uvoznih dovoljenj za ovčje, goveje in telečje meso

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Protokola 3 k Aktu o pristopu iz leta 1972 in zlasti člena 1 ter drugega pododstavka člena 5 Protokola,

ob upoštevanju predloga Komisije,

ob upoštevanju naslednjega:

1. Pravila Skupnosti o trgovini s kmetijskimi proizvodi, za katere velja skupna ureditev trga, s tretjimi državami se za otok Man uporabljajo v skladu s členom 1(2) Protokola 3 Akta o pristopu in Uredbo Sveta (EGS) št. 706/73 o režimu Skupnosti, ki se uporablja za Kanalske otoke in otok Man glede trgovine s kmetijskimi proizvodi[5].

2. Živinoreja je tradicionalna dejavnost na otoku Man in ima osrednjo vlogo pri kmetijstvu otoka.

3. V okviru trgovinskih režimov z nekaterimi tretjimi državami v skladu s skupno ureditvijo trga, ki se uporablja na otoku Man, za katerega veljajo določbe Skupnosti, ki so urejale odnos med otokom in Skupnostjo, je bilo primerno, da se je organom otoka dovolila uporaba nekaterih ukrepov, da bi zaščitili lastno proizvodnjo in delovanje lastnega sistema za podporo kmetijstvu.

4. Zato je bilo s Sklepom Sveta 82/530/EGS[6] Združeno kraljestvo pooblaščeno, da vladi otoka Man dovoli uporabo sistema posebnih uvoznih dovoljenj za ovčje in goveje ter telečje meso s poreklom iz tretjih držav in držav članic Skupnosti, brez poseganja v ukrepe glede trgovine s tretjimi državami iz Uredbe Sveta (ES) št. 1254/1999 o skupni ureditvi trga za goveje in telečje meso[7] in Uredbe Sveta (ES) št. 2529/2001 o skupni ureditvi trga za ovčje in kozje meso[8]. To pooblastilo je bilo podeljeno za obdobje do 31. decembra 2005.

5. Ob uporabi sistema je bila na otoku Man ohranjena dejavnost v sektorju ovac in goveda. Vendar je Komisija Svetu sporočila, da bi strukturne težave v sektorju lahko ovirale dolgoročno trajnost živinoreje na otoku. Zato se trenutni režim podaljša zadnjič, da bi omogočili prestrukturiranje industrije ovčjega in govejega mesa na otoku Man.

6. Da bi zagotovili neprekinjeno uporabo sistema po 31. decembru 2005, je treba določiti datum začetka uporabe te odločbe za 1. januar 2006.

7. Sklep 82/530/EGS je zato treba ustrezno spremeniti –

SPREJEL NASLEDNJO ODLOČBO:

Člen 1

Člen 2 Sklepa 82/530/ES se nadomesti:

„Ta Sklep se uporablja do 31. decembra 2010.“

Člen 2

Ta odločba se uporablja od 1. januarja 2006.

Člen 3

Ta odločba je naslovljena na Združeno kraljestvo Velike Britanije in Severne Irske.

V Bruslju,

Za Svet

Predsednik

IZKAZ STANJA |

1. | PRORAČUNSKA POSTAVKA: Čl. 05 02 14 Ovčje in kozje meso Pog. 10 Kmetijske dajatve | ODOBRENA PRORAČUNSKA SREDSTVA: pm (POP2006) 763,5 milijonov EUR |

2. | NASLOV: Predlog – Odločba Sveta o podaljšanju obdobja uporabe Sklepa 82/530/EGS o pooblastitvi Združenega kraljestva, da dovoli organom otoka Man uporabo sistema posebnih uvoznih dovoljenje za ovčje, goveje in telečje meso |

3. | PRAVNA PODLAGA: Protokol 3 k Aktu o pristopu iz leta 1972 in zlasti člen 1 ter drugi pododstavek člena 5 Uredba Sveta (ES) št. 706/73 z dne 12. marca 1973 o režimu Skupnosti, ki se uporablja za Kanalske otoke in otok Man glede trgovine s kmetijskimi proizvodi |

4 | CILJI: Ta odločba predlaga podaljšanje (brez sprememb) pooblastitve Združenega kraljestva, da dovoli posebni sistem uvoznih dovoljenj za ovčje, goveje in telečje meso, uvoženo na otok Man iz Združenega kraljestva ali tretjih držav. Pooblastitev naj bi se uporabljala do 31. decembra 2010. |

5. | FINANČNE POSLEDICE | 12-MESEČNO OBDOBJE (v milijonih EUR) | TEKOČE FINANČNO LETO 2005 (v milijonih EUR) | PRIHODNJE FINANČNO LETO 2005 (v milijonih EUR) |

5.0 | IZDATKI – V BREME PRORAČUNA ES (NADOMESTILA / INTERVENCIJE) – NACIONALNI ORGANI – DRUGO | – | – | – |

5.1 | PRIHODKI – LASTNI VIRI ES (DAJATVE / CARINE) – NACIONALNI | – | – | – |

2007 | 2008 | 2009 | 2010 |

5.0.1 | PREDVIDENI IZDATKI | – | – | – | – |

5.1.1 | PREDVIDENI PRIHODKI | – | – | – | – |

5.2 | NAČIN IZRAČUNA: |

6.0 | ALI SE PROJEKT LAHKO FINANCIRA IZ ODOBRENIH PRORAČUNSKIH SREDSTEV, VPISANIH V USTREZNO POGLAVJE TEKOČEGA PRORAČUNA? | se ne uporablja |

6.1 | ALI SE PROJEKT LAHKO FINANCIRA IZ PRENOSA MED POGLAVJI TEKOČEGA PRORAČUNA? | se ne uporablja |

6.2 | ALI BO POTREBNA DOPOLNITEV PRORAČUNA? | DA NE |

6.3 | ALI BO TREBA ODOBRENA PRORAČUNSKA SREDSTVA VNESTI V PRIHODNJE PRORAČUNE? | DA NE |

OPOMBE: Ukrep ne bo imel finančnih vplivov ne na proračunske odhodke ne na proračunske prihodke. |

[1] Sklep Sveta 82/530/EGS z dne 19 julija 1982 o pooblastitvi Združenega kraljestva, da dovoli organom otoka Man uporabo sistema posebnih uvoznih dovoljenj za ovčje, goveje in telečje meso (UL L 234, 9.8.1982, str. 7.)

[2] UL L 73 z dne 27.3.1972, str. 1.

[3] UL L 68, 15.3.1973, str. 1. Uredba, kakor je bila spremenjena z Uredbo (EGS) št. 1174/86 (UL L 167, 24.4.1986, str. 1).

[4] Odločba Sveta 2000/665/ES z dne 23. oktobra 2000 o podaljšanju obdobja uporabe Sklepa 82/530/EGS o pooblastitvi Združenega kraljestva, da dovoli organom otoka Man uporabo sistema posebnih uvoznih dovoljenj za ovčje, goveje in telečje meso (UL L 278, 31.10.2000, str. 25).

[5] UL L 68, 15.3.1973, str. 1. Uredba, kakor je bila spremenjena z Uredbo (EGS) št. 1174/86 (UL L 167, 24.4.1986, str. 1).

[6] UL L 234, 9.8.1982, str. 7. Odločba, kakor je bila nazadnje spremenjena z Odločbo št. 2000/665/ES (UL L 278, 31.10.2000, str. 25).

[7] UL L 160, 26.6.1999, str. 21. Uredba, kakor je bila nazadnje spremenjena z Uredbo Sveta (ES) št. 1782/2003 (UL L 270, 21.10.2003, str. 1).

[8] UL L 341, 22.12.2001, str. 3. Uredba, kakor je bila nazadnje spremenjena z Uredbo Sveta (ES) št. 1782/2003 (UL L 270, 21.10.2003, str. 1).